Lellinge den 24. juni 2014

Til: Køge Byråd

Rådhuset, Torvet 1

4600 Køge

Att. Skoleudvalgsformand Helle Poulsen

Høringssvar vedrørende eventuel lukning af Lellinge Skole

Vort høringssvar er opdelt i to afsnit**:** 1. foreningslivets fremtid; og 2. indflydelsen på væksten, bosætningen og skolegangen i kommunen.

**1.** Lellinge Beboerforening forventer at Byrådet sikre - såfremt en skolelukning bliver en realitet - at de foreninger der hidtil har benyttet skolens faciliteter til en mængde aktiviteter igennem tiderne, forsat kan gøre dette; og på de hidtidige vilkår.

Lellinge Skole har siden sin oprettelse for mere end hundrede år siden, tillige været forsamlingshus/mødested for byens indbyggere, der i modsætning til f.eks. Køge By og Borup, ikke har andre offentligt ejede lokaler at mødes i, end skolen. Efter skoletid er der således anden aktivitet næsten dagligt, året rundt.

Følgende foreninger benytter således Lellinge Skole systematisk**:**

* Lellinge Beboerforening, der afholder bestyrelsesmøder i ”Værkstedet” og større arrangementer i Gymnastiksalen
* Lellinge Skytteforening, der har skydebaner i kælderen under gymnastiksalen
* Lellinge Lokalarkiv, der holder til i ”villaen”, under kummerlige forhold
* Lellinge Idrætsforening, der udbyder et utal af idrætsaktiviteter
* Desuden benyttes skolen som valg-afstemningssted og til afholdelse af valgmøder; og skolegården til afholdelse af årligt børneloppemarked.

En lukning af Lellinge Skole - der ikke tilgodeser at vi fortsat kan udfolde det lokale foreningsliv i Lellinge, på et centralt beliggende offentligt ejet mødested - er således umuligt at forestille sig; og kan sammenlignes med at blive bombet tilbage til hoveriets tid.

Vi ser derfor frem til at få bekræftet at dette ikke vil ske.

**2.** Med alle de fremadrettede projekter der er på tegnebrættet i Køge Kommune, forekommer det besynderligt - og virker som et udtryk for en snæversynet politisk/økonomisk tankegang - at ville lukke en velfungerende skole, for at høste minimale og tvivlsomme nettobesparelser, set i lyset af, at mange af projekterne vel påregner tilflytning - og håb om bosætning - af nye borgere. Også i andre dele af kommunen, end i Køge By og Borup. Der skal fortsat sendes børn i skole i hele Køge Kommune, især nu hvor f.eks. Supersygehuset og Køge Kyst - med de mange nye arbejdspladser - kommer i gang.

Og hvor er helheden henne, når Skoleforvaltningen igen har handlet per autopilot - med at foreslå at lukke Lellinge Skole - når Lellinge i den nye Kommuneplan er fastholdt som et lokalt center, for områdets landsbyer? Det virker som om, at Skoleforvaltningen tror - og handler som om - der i Køge Kommune kun findes skoler. Vi forventer, at Køge Byråd handler med et overblik; og med sans for helheden.